Covid-19-statistieke: Meeste nuwe gevalle nou in Mpumalanga(Argieffoto: Unsplash) Die meeste nuwe Covid-19-gevalle is nou in Mpumalanga (20%) en 45 nuwe gevalle van die koronavirus is in hierdie provinsie aangemeld. Dit word gevolg deur KwaZulu-Natal (18%), Gauteng (16%), die Wes-Kaap (13%), die Vrystaat (11%), die Noord- en Oos-Kaap (8% elk) en Noordwes (6%). Landwyd is altesame 230 nuwe gevalle van die virus bevestig. Geen nuwe gevalle is in Limpopo aangemeld nie. Nuwe gevalle per provinsie: Die positiwiteitskoers staan in hierdie stadium steeds op 1,2% en 19 267 nuwe toetse vir die virus is sedert die vorige verslag gedoen. Nog 14 nuwe sterftes is bevestig, wat die algehele sterftesyfer op 89 177 te staan bring. Volgens Nios is net 11 mense sedert die vorige verslag in hospitale opgeneem en altesame 3 856 mense word steeds in hospitale landwyd vir Covid-19 behandel. Altesame 16 263 dosisse van die Covid-19-enstof is Sondag toegedien. Dit sluit 3 279 tieners tussen die ouderdomme van 12 en 17 in. Altesame 133 515 kinders in hierdie ouderdomsgroep is reeds teen Covid-19 ingeënt.